Franziska se ouers: ‘Aanvaarding is die moeilikste’Franziska Blöchliger en haar ouers. Die ouers van Franziska Blöchliger, die tienermeisie wat verlede jaar in die Tokai-woud in Kaapstad wreed verkrag en vermoor is, het in ŉ brief verduidelik hoe hul lewe handomkeer verander het ná hul dogter se moord. Howard Oliver (27) is Woensdag in die hooggeregshof in Kaapstad skuldig bevind vir die moord op en verkragting van die 16-jarige Franziska. Hy het in ŉ bekentenis wat vroeër in die hof voorgelees is in grusame besonderhede vertel hoe hy Franziska op 7 Maart 2016 in die Tokai-woud verkrag en vermoor het. Adv. Lenro Badenhorst vir die staat het in die hof ter verswarende omstandighede ŉ brief van Franziska se ouers, Andreas en Shireen, voorgelees. In die brief vertel die egpaar dat hulle sedert hul dogter se moord verhuis het, hul kinders van skole moes verander en met nagmerries en slapeloosheid gesukkel het. Die Blöchliger-egpaar sê selfs hul huwelik het weens Franziska se dood gely aangesien hulle baie gesukkel het met blaam- en skuldgevoelens en hul geloof in God is getoets. “ŉ Jaar ná haar dood sukkel ons steeds met ons hartseer en skok oor haar moord. Die verlies van ŉ kind is byna onbeskryflik. Daar is pyn, daar is hartseer, daar is angs, maar aanvaarding is die moeilikste. Om te weet dat jou kind gely en jou in daardie tyd nodig gehad het, is vernietigend. Die verlies van ŉ kind is een van die mees traumatiese ervarings. Jy verloor ŉ deel van jouself wat jy nooit weer kan terugkry nie,” lui die brief. Die egpaar het gesê hul jonger dogter, Sophia, sukkel ook om die verlies van haar suster te verwerk. “Ons sit met die ewige vraag van ‘hoekom?’. Hoe kan een mens dit aan ŉ ander doen? Hoe kan ŉ volwassene dit aan ŉ kind doen?” Volgens Franziska se ouers sal daar nooit ŉ verduideliking of regverdiging vir haar moord wees nie. “Ons kan net hoop dat die persoon wat verantwoordelik is vir hierdie brutale daad van geweld teen ŉ onskuldige kind nie vrygelaat word om ooit weer ŉ ander mens seer te maak nie.” Die voorvonnisverrigtinge in die saak sal Donderdag voortgaan. Lees alle vorige berigte oor die Tokai-moord op Maroela Media.